Eritreer tog historisk VM-medalje: For hele Afrika | avisendanmark.dk
Filippo Baroncini vandt U23-herrernes VM, mens Biniam Ghirmay bagved spurtede sig til en sølvmedalje. Foto: David Stockman/Ritzau Scanpix
lørdag 25. sep. 2021 kl. 10:05
Biniam Ghirmay blev fredag den første sorte afrikaner, der tog en medalje ved VM i cykling.
Fredag var en stor dag for afrikansk cykling.
Her meddelte Den Internationale Cykelunion (UCI), at Rwandas hovedstad, Kigali, var valgt som VM-vært i 2025 som første afrikanske nation.
Og samme dag blev der også skrevet historie, da cykelrytteren Biniam Ghirmay fra Eritrea snuppede sølv i herrernes U23-linjeløb. Det var første gang, at en sort afrikaner tog en medalje ved et verdensmesterskab i cykling.
- For mig, for mit land og for hele Afrika betyder det meget, siger han efter medaljekørslen ifølge AFP.
- Jeg er virkelig glad. Jeg er så stolt af mit land. Det her var for alle eritreere og alle afrikanere.
Herrernes U23-løb blev vundet af italieneren Filippo Baroncini, der kørte først over stregen i Leuven.
21-årige Biniam Ghirmay, der til daglig kører for World Tour-holdet Wanty, vandt dysten om andenpladsen i en stor gruppe forfølgere, der kom i mål to sekunder efter Baroncini.
Bedste dansker var Sebastian Kolze Changizis, der blev nummer 16 i linjeløbet.
Ghirmay kom ind i verdenseliten via UCI's cykelcenter i Schweiz.
I september vandt han sit første professionelle løb for Wanty, da han sejrede i det franske endagsløb Classic Grand Besançon Doubs.